འོ་ན་ལུང་ལས།སྙིང་རྗེའི་རང་བཞིན་མ་དང་མཚུངས།མ་ཡི་སེམས་ལ་ཟུག་རྔུ་མེད།དེཡིས་དམ་ཅན་མི་ཆུམ་གྱིས།ཞེས་གསུངས་པ་དང་འགལ་ལོ་ཞེ་ན།མ་ཡིན་དེ།ལུང་དེ་ཡིས་རེ་ཞིག་སྙིང་རྗེའི་དབང་དུ་མ་སོང་བར་ལས་སྦྱོར་དྲག་ཏུ་བསྣུན་དགོས་པར་བསྟན་པ་ཡིན་ནོ།བཞི་བ་ཉི་ཟེར་ཞགས་པ་འདུར་གྱི་འཕྱོང་ཞེས་པ་ནི་མདའ་གྲི་མདུང་གསུམ་གྱིས་དམར་འཛིངས་བྱས་ནས་དགྲ་ངོ་ཟློག་པ་འམ་བསད་པ་ལྟ་བུ་མ་ཡིན་པར་དམིགས་མེད་ཀྱི་ལྟ་བ་ཡས་ནས་ཕུབ་སྟེ་སྲིད་གཤེན་ཐེག་པའི་སྒོ་དང་བསྟུན་ནས་ལྟ་བ་རྟོགས་པ་དང་།དགོངས་པ་ཟབ་མོ་དང་།དམིགས་པ་བསྣོན་པོ་དང་།ལྟ་སྒོམ་སྤྱོད་གསུམ་ལྡན་པའི་སྐྱེས་བུ་འམ་གཤེན་པོ་གང་ཞིག་གིས་ཚེ་འདས་ཀྱི་བླ་ཡིད་སེམས་གསུམ་རྟེན་ལ་སྟིམ་སྟེ་གནས་སྦྱོང་གི་གོ་རིམ་མ་ནོར་བར་མཐར་ཐུག་བོད་ཉིད་སྐྱེ་བ་མེད་པའི་དབྱིངས་སམ་ཐར་པ་བདེ་ཆེན་གྱི་གནས་སུ་བསྒྲལ་བ་འམ་དྲངས་བས་ནའོ།རྩ་རྒྱུད་ལས།རྩལ་གསུམ་ལུས་ལ་རྫོགས་པའི་སྐྱེས་བུ་ཡིས།དམུ་རྒོད་བཏུལ་ནས་གཡུང་དུ་ཕེབས་པ་བཞིན།ཤེས་རབ་སྟོབས་ལྡན་སྐྱེས་བུ་གང་ཞིག་གིས།བླ་ཡིད་སེམས་གསུམ་ཐིག་ལེར་འདྲིལ་ནས་ཀྱང་།ཐོགས་ཆགས་མེད་པའི་མཁའ་ཀློང་དབྱིངས་སུ་བསྒྲལ།ཞེས་སོ།དེ་ལྟར་སྤངས་རྟོགས་ཀྱི་ཡོན་ཏན་མི་ལྡན་པར་རྙེད་བཀུར་དང་ཟ་འདོད་ཀྱིས་ཚེ་འདས་ཀྱི་མི་དེ་ཐར་པ་བདེ་བའི་གནས་སུ་འདྲེན་པར་འདོད་པ་དེས་ནི་དཔེར་ན་ལོང་པ་ཞིག་གིས་ལོང་པ་ཞིག་ཁྲིད་ནས་སོང་ན་འགྲོ་ལམ་སྟོན་མི་ནུས་པར་ལག་པ་སྦྲེལ་ནས་གཡང་སར་ཟག་འགྲོ་བ་བཞིན་ཡང་དག་པའི་དོན་དང་ཐར་པའི་གནས་ལ་རྨོངས་པའི་གང་ཟག་དེས་འདྲེན་སྟོན་བྱས་པ་ན་རང་ཉིད་དང་ཚེ་འདས་གཉིས་ཀ་གཅིག་རྗེས་གཉིས་མཐུད་ཀྱིས་སླར་ཡང་ཁམས་གསུམ་དུ་ཁ་འཁོར་ཏེ་འཁོར་བའི་གཡང་ས་ལས་ཐར་བའི་གོ་སྐབས་དབེན་པ་ཡིན་ཏེ།ལུང་ལས།གངཞིག་གཤེན་རབ་རྩལ་སྟོབས་མི་ལྡན་པས།ཚེ་འདས་ཐར་པའི་གནས་སུ་བགྲོད་འདོད་པ།རྨོངས་པའི་རྨོངས་པ་ཁྲིད་པས་ལག་སྦྲེལ་གཡང་སར་ལྟུང་།ལས་ཀྱི་དབང་གིས་ལུས་དང་སེམས་དོར་ནས།བླ་ཡིད་སེམས་གསུམ་འཁོར་གཞིར་བར་དོར་འཁྱམས།ཞེས་སོ།